Louise Frevert (DF), 2004-12-10:
Hvor er det positivt, når det endelig lykkes, at fire ministerier kan komme overens om en redegørelse, der oven i købet er så givtig for fremtiden.
Denne redegørelse anser Dansk Folkeparti for at være en rigtig god redegørelse, også fordi den indikerer, at vi er på vej i den rigtige retning – lige ind i fremtiden.
Allerede på nuværende tidspunkt er det jo muligt inden for visse områder, eksempelvis AMU og GVU, at realkompetencevurdere, men denne redegørelse for realkompetencevurdering går jo flere skridt videre.
Jeg vil sige, at de eksempler, der er i redegørelsen, på personer, som får vurderet deres reelle tilegnede kompetencer – som jeg egentlig ynder at kalde det – synes jeg egentlig siger, hvad der skal siges om hele redegørelsen, og hvor givtig den er for hele uddannelsesområdet.
Realkompetence er jo et, synes jeg, lidt kunstigt ord, som man har måttet forklare mange steder, fordi specielt ældre ikke rigtig kan forstå, hvad princippet bag det egentlig er.
Er der så flere områder, hvor man har en indsigt og er fagligt kvalificeret, kan det tælles sammen i en større sammenhæng.
Så jeg vil nærmere sige, at det skulle være formuleret som en reel faglig og saglig indsigt.
Nu har man valgt at kalde det realkompetence, men det skal så sandelig ikke skille os ad.
Det skal bare defineres, så borgerne kan forstå, hvad det er, vi siger, og vi har en fælles terminologi.
Ikke alene vil man nu kunne vurdere folk efter deres boglige tillærte kompetencer, men også efter de kompetencer, de eksempelvis har tilegnet sig ved frivilligt arbejde i foreninger og andre steder, og hvor de har kunnet yde en indsats, som har kunnet give dem noget erfaring, som også rent menneskeligt kan komme dem til gode i et job eller i en efteruddannelsessituation.
Det, der vil være vigtigt at pointere for Dansk Folkeparti, er, at uddannelsernes kvalitet og niveau fastholdes, det vil sige at man ikke kan få tilskrevet en kompetencegivende uddannelse ved at have været halvdelen af uddannelsestiden på en institution som ufaglært medhjælper eller eksempelvis har brugt al sin fritid i 2 år på at være tennistræner i en klub.
Vi taler om at tilskrive en vurdering, at løfte personens kompetencer, som er erhvervet over en årrække, op til at kunne bruges i en uddannelse, for hvorfor blive uddannet inden for et lille område to gange, som det bl.a. også er nævnt i redegørelsen.
Den vejledningsportal, som er udviklet i tilknytning til regeringens ungdomsvejledningsreform, kommer nu også til at indeholde information og vejledning om kompetencevurdering og vil også kunne forklare brugerne, hvordan de selv kan benytte sig af en afklaring og dokumentation af realkompetencer i forbindelse med en individuel kompetencevurdering.
Det, der er vigtigt, er, at det er en individuel kompetencevurdering, og det vil sige, at borgerne nu også skal være mere opmærksomme på at få dokumentation for nær sagt alt, hvad man foretager sig.
Det er udmærket at være opmærksom på, at anbefalinger og andet, som man måske ikke før har syntes var vigtigt, nu vil komme til at betyde noget i en større sammenhæng.
Jeg har heller ikke tidligere lagt skjul på, at vi forventer os meget af hele vejledningsreformen og vejledningsindsatsen.
Vejledning er alfa og omega, også når det drejer sig om efteruddannelse.
Jeg tror, at når først man får sat skub lige nøjagtig i de her tiltag, så vil der være mange, der vil få blod på tanden og gå i gang med en efteruddannelse på en helt anden måde, end de har gjort tidligere.
Redegørelsen er jo også meget ambitiøs, da man mener, at der på længere sigt skal etableres nogle instanser tilknyttet de pågældende uddannelsesinstitutioner, som vil kunne varetage en realkompetencevurdering.
Når så alle disse positive ord er blevet sagt, så synes jeg, at der mangler én ting i denne her redegørelse – men jeg ved også godt, at det ikke er kutyme at have dette i en redegørelse.
Jeg kan blive lidt klam i håndfladerne over, hvad det vil komme til at koste med de ekstra ressourcer, der skal sættes ind.
Men det er jo noget, man kan vende tilbage til, og det kommer vi også til.
Alt i alt mener Dansk Folkeparti, at det er et udmærket tiltag, og at det er noget, som vil være til stor gavn for vore borgere i Danmark.